
Fogyasztói magatartás vizsgálata a büki Danubius Hotelben, avagy mennyire csalogató az all inclusive ellátás(?)

A tanulmány első fele a bükfürdői Danubius Hotelt mutatja be, mely all inclusive vendéglátási formát alkalmaz a működéshez. Az all inclusive ellátás egyre népszerűbbé válik Magyarországon, hiszen egyre jobban kezdik felismerni az ebben rejlő lehetőségeket és előnyöket. Éppen ezért alkotja ez a téma a dolgozat alapját, ezen kívül a kutatás foglalkozik a fogyasztói magatartás, a vendégek elégedettségének és a lojalitás elméletének vizsgálatával is.
A dolgozat célja feltérképezni az utazási szokásokon túl az all inclusive ellátás előnyeit, illetve hátrányait a vendégek szempontjából, illetve a hotelben alkalmazott törzsvendég program bemutatására is sor kerül. A kutatás további célja a fogyasztói döntés folyamatának bemutatása és az elégedettség tényezőinek feltárása, aminek eredményeként létrejöhet a vállalathoz való elköteleződés.
A dolgozat empirikus kutatásánál a vizsgált hotel vendégei körében megvalósított kérdőíves kutatás eredményei kerülnek bemutatásra, melynek segítségével megismerhetjük az emberek véleményét az all inclusive vendéglátási forma előnyeiről, illetve hátrányairól. A felmérés során a vendégek utazási szokásaikon túl a szálloda egyes részterületeivel való elégedettségükről és a lojalitásra való hajlandóságukról adhattak számot a megkérdezettek. Továbbá nyílt kérdés formájában anonim módon leírhatták véleményüket, javaslatot tehettek a jövőre nézve. Az adatfelvétel papír alapú kérdőívekkel, személyes megkeresés útján történt, melynek során az adott időszakban153 választ sikerült összegyűjteni.
Primer kutatás során a kérdőívezés módszertana mélyinterjúkkal is kiegészült, amelynek alkalmazása nélkülözhetetlen volt a tisztább és szélesebb spektrumú témára való rálátás érdekében. A mélyinterjúk során a hotel igazgatónője és éttermi igazgatója segítette a kutatás kiszélesítését.
A felmérésből kiderült, hogy minden korosztály szívesen látogatja a szállodát, és a válaszadók több mint fele korábban is járt már a hotelben. Az elégedettségmérésre összességében pozitív értékelések érkeztek nagy egyetértésben. A vizsgálat során az is kiderült, hogy a megkérdezettek 99%-a ismeri az ellátási formát és több előnyét látják, mint hátrányát.
Az összefoglalást követően saját vélemény, fejlesztési javaslatok kerülnek bemutatásra, amiket, ha megfogad a vezetőség még nagyobb vendégelégedettségre, illetve előnyre tehet szert a versenytársakhoz képest. 



